《衡州逢解子中别后奉寄》
宋代·吕本中

我来筠水阳，君亦发章贡。相逢潇湘门，及此兵未动。

卧闻羽书驰，起已行者众。匆匆不及款，尚辱苦语送。

慨然念平生，相从已如梦。交游半生死，所至多罅缝。

我衰学不入，君亦老未用。熟知一世中，有此九鼎重。

子贱则君子，闵子言必中。师门未遽绝，斯文实天奉。

别离又几日，坐想发孤讽。衡州逼南岳，湘水寒不冻。

颇传江西扰，盗贼已放纵。往从田苏游，此乐不得共。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。